ኢሰመጉ የሰብዓዊ መብት ጥሰት ወደተፈጸመባቸው አካባቢዎች ቡድን ለመላክ ፈቃድ እየጠበቀ መሆኑን ተናገረ
የኢትዮጵያ ሰብዓዊ መብቶች ጉባዔ (ኢስመጉ) በአገሪቱ በርካታ ዜጎች የተጨፈጨፉበትን ማይካድራን ጨምሮ፣ በተለያዩ አካባቢዎች የተደረጉ የሰብዓዊ መብት ጥሰቶችን የሚያጣራ ገለልተኛ ቡድን ለማሰማራት ፈቃድ እየጠበቀ መሆኑን ተናገረ፡፡የኢሰመጉ ዋና ዳይሬክተር አቶ ዳን ይረጋ ለሪፖርተር እንደገለጹት፣ የሚደረገው ምርመራ በቅርቡ የኢትዮጵያ ሰብዓዊ መብት ኮሚሽን ይዞት ከወጣው የማይካድራ ሪፖርት ለየት ያለ ውጤትና አቋም የሚገለጽበት ነው፡፡ ከማይካድራ በተጨማሪ በጉራፈርዳ፣ በመተከል፣ በኮንሶ፣ በጉሊሶና መሰል ጥቃት የተፈጸመባቸው ሥፍራዎች የተጠናቀረ ሪፖርት ቡድኑ ይዞ እንደሚመጣ ጠቁመዋል፡፡በአሁኑ ጊዜ የምርመራ ቡድን እየተዋቀረ እንደሆነ የገለጹት ዋና ዳይሬክተሩ፣ ሥምሪት ለማድረግ ከሚመለከተው አካል ፈቃድ እንደተገኘ ወደ ተጠቀሱት ቦታዎች መርማሪ ቡድኑ እንደሚሠማራ ገልጸዋል፡፡ ከምርመራ በኋላ በሚመጣው ሪፖርት መሠረት ኢሰመጉ ለሚመለከተው አካል ጠንከር ያለ አቋምና መልዕክት እንደሚያስተላልፍ አክለዋል፡፡ የኢሰመጉ የምርመራ ቡድን በነፃነት እንዲንቀሳቀስና ምርመራውን እንዲያደርግ የሚያስችለውን ድጋፍና ጥበቃ ለማግኘት ከአገር መከላከያና  ከሰላም ሚኒስቴር፣ ከአስቸኳይ ጊዜ አዋጅ መረጃ ፍሰት ማዕከል፣ እንዲሁም ከሌሎች ተቋማት ፈቃድ ለማግኘት ደብዳቤ አስገብቶ እየተጠባበቀ መሆኑን ዋና ዳይሬክተሩ ጠቁመዋል፡፡አቶ ዳን ይህን ያሉት ለ72ኛ ጊዜ የሚከበረውን ዓለም አቀፍ የሰብዓዊ መብቶች ቀን አስመልክቶ ከጋዜጠኞች ጋር በነበራቸው ቆይታ ነበር፡፡‹‹ለሰብዓዊ መብቶች ተግባራዊነት በመትጋት ዓላማችን መልሰን እንገንባ›› በሚል መሪ ቃል እንደሚከበር የተገለጸ ሲሆን፣ በሰብዓዊ መብት ላይ የሚሠሩ ተቋማት ከኅዳር 22 እስከ 30 ድረስ ባሉት ቀናት ከተለያዩ ተቋማትና የኅብረተሰብ ክፍሎች ጋር በጋራ በመሆን እንደሚከበር ተገልጿል፡፡የሚከበረው የሰብዓዊ መብት ቀን ምንም እንኳ በዚህ አስቸጋሪና የመብት ጥሰት አሳሳቢ በሆነበት ወቅት ቢሆንም፣ ኅብረተሰቡ በመብቶች ዙሪያ የበለጠ ሊያሳድጉ የሚችሉ የግንዛቤ ማስጨበጫ ሥራዎች እንደሚከናወኑ ተጠቁሟል፡፡በበዓሉ ወቅትም በኢትዮጵያ ለመጀመርያ ጊዜ በሰብዓዊ መብት ዙሪያ ትልቅ አስተዋጽኦ ላደረጉ ግለሰቦችና አካላት፣ ለመጀመርያ ጊዜ የዕውቅና ሽልማት እንደሚሰጥ ተገልጿል፡፡ሽልማቱ ‹‹የፕሮፌሰር መስፍን ዓመታዊ የሰብዓዊ መብቶች ተሟጋች ሽልማት›› እንደሚባል ለማወቅ ተችሏል፡፡ ይህ በዚህ እንዳለ በተለያዩ የአገሪቱ ክፍሎች በተለይም በትግራይ ክልል እየተካሄደ ባለው ዘመቻ ሰብዓዊ ዕርዳታ ለሚያሻቸው የኅብረተሰብ ክፍሎች ለወገን የበጎ አድራጎት ድርጅት የሚባል ጊዜያዊ ድርጅት በማቋቋምና ከሲቪክ ማኅበራት ጋር በመሆን፣ ዕርዳታና ድጋፍ ለማድረግ ሥራቸውን ጨርሰው ወደ ቦታው ለማምራት እየተንቀሳቀሱ መሆኑን፣ የኢትዮጵያ ሰብዓዊ መብቶች ኅብረተሰብ ዳይሬክተር አቶ መንሱር ገበየሁ ገልጸዋል፡፡ 